**Art Week 2018**

**22.-27. maj 2018**

PROGRAM HIGHLIGHTS: ÅBNING, GALLERY DAY&NIGHT og ALT\_CPH

***Når majsolen begynder at danse over København sætter Art Week skub i den danske kunstscene med 6 dages spækket program skabt af byens forskelligartede udstillingssteder – fra museer over gallerier til kunsthaller og projektrum. Allerede nu løfter vi sløret for et par af kunstugens store begivenheder.***

**Kunstpris til unge kunstnere åbner ballet**

Art Week skydes i gang med store armbevægelser tirsdag d. 22. maj. Sidst på eftermiddagen indledes årets kunstuge med et særligt fokus på den unge kunstner, idet Remmen Fondens kunstpris til unge lovende kunstnere uddeles ved et arrangement for inviterede på D’Angleterre. Det er fjerde gang at prisen på 100.000 kr uddeles til et nyt fremadstormende talent på kunstscenen, og Art Week er stolte af at kunne starte ugens mange aktiviteter med netop en særlig støtte til den del af kunstscenen, som skal vise vejen fremover. Efter arrangementet på D’Angleterre inviteres alle til at deltage i en åbningsfest med Dj’s og performative indslag i nærheden – vi løfter sløret for flere detaljer om åbningsfesten snart.

**Besøg gallerierne fra morgen til aften**

Art Week glæder sig også overordentlig meget til at genintroducere en dag med særligt fokus på den københavnske galleriscene d. 24. maj. Gallery Day&Night bliver en fælles fejring af de professionelle, diverse og ambitiøse gallerier, som viser samtidskunsten frem ganske gratis og endda også kan rådgive omkring de gode kunstkøb. Dagen indledes med morgenmad fra kl. 10 og fortsætter med ferniseringer og arrangementer fra kl. 17. Senere på aften skrues der op for festlighederne med et afterparty. I samarbejde med kunstapp’en Artland vil man før, under og efter blive guidet til dagens begivenheder og highlights.

**3 dages eksplosiv performancekunst på Amager**

Kunstugen kulminerer 25.- 27. maj med Alt\_Cph, den uafhængige, internationale kunstmesse for kunstnerdrevne og alternative udstillingsplatforme. Her vil det kunstneriske søskendepar Anna og Esben Weile Kjær kuratere et program, der sætter fokus på krydsfeltet mellem performance- og installationskunst og performance og performativitet med et udvalg af internationale profilerede navne og udstillingssteder parret med danske kunstnerdrevne initiaver som Piscine og Warehouse9. Parallelt med messens fysiske og performative aspekter vil man kunne deltage i et program med talks, foredrag og seminarer hele weekenden. Messen åbnes med en fest fyldt med performative indslag og hostet af dj-kollektivet Country Music d. 25. maj.

Udover de nævnte highlights vil man i kunstugens seks dage naturligvis kunne opleve et fyldigt program af debatter, åbninger, artists talks, saloner, guidede ture og meget mere på alle byens mange udstillingssteder

Det fulde program for hele kunstugen og deltagerlisten offentliggøres løbende. Følg med på hjemmesiden, på Instagram eller facebook der løbende opdateres med program og deltagere.

Art Week 2018 er støttet af [Københavns Kommune](http://www.kk.dk/da/om-kommunen/forvaltninger/kultur-og-fritidsforvaltningen%22%20%5Ct%20%22_blank), [Bikubenfonden](http://www.bikubenfonden.dk/%22%20%5Ct%20%22_blank) og [Det Obelske Familiefond](http://www.obel.com/%22%20%5Ct%20%22_blank).

**Om Cph Art Week**

Cph Art Week er etableret af web-kunstmagasinet Kunsten.nu i 2013 og er en begivenhed, der samler og formidler på tværs af hele den danske kunstscene. Formålet er at stadfæste København som en metropol for samtidskunst af høj kvalitet med plads til både de brede og de smalle kunstneriske aktiviteter og gøre den samlede scene tilgængelig på en interessant måde for et bredt publikum. Ønsket er at give publikum, kuratorer, kunstfaglige og kunstnere et indblik i, hvad der rør sig på scenen lige nu og samtidig at være med til at udvikle nye samarbejdsstrategier imellem de meget forskelligartede institutioner, som kunstscenen rummer.

For pressefotos mv. kontakt kommunikationschef Anne Riber på presse@kunsten.nu eller på tlf: 40 89 42 24.